paragraph_text: Treći album sastava Elemental Male stvari izdan je u listopadu 2004. To je prvi hrvatski hip hop album koji je u potpunosti odsviran na instrumentima. Sniman je u studiju Morris producenta Mire Vidovića. U bendu je prevladavao osjećaj da je riječ o presudnom albumu za nastavak njihove karijere jer su napokon uklonjene sve prepreke i izlike - imali su kvalitetan studio i pristojan budžet. Kao najavni singl krajem lipnja 2004. izlazi pjesma Romantika koja je ubrzo postala uspješnica na nacionalnoj razini. Izlazak pjesme izazvao je veliki interes medija i publike, među ostalim jer je bila riječ o jednoj od prvih domaćih pjesama tog tipa u kojoj žena izražava svoju seksualnost iz pozicije koja se do tad stereotipno smatrala muškom.